માર્લોન બ્રાન્ડો દુનિયાનાં શ્રેષ્ઠ મેથડ એક્ટર્સમાંના એક ગણવામાં આવે છે. મેથડ એક્ટર એટલે કે એવાં અભિનેતાઓ જે તેમનાં પાત્રમાં ઘૂસી જાય અને એ પોતે જ પાત્ર બની જાય. મેથડ એક્ટિંગ માટે અભિનેતાને જે પાત્ર ભજવવાનું હોય તેનાં અંગે તમામ તે સંશોધન કરીને તેની જેવાં જ વિચારો અને વર્તણુક કરતા હોય છે. બ્રાન્ડો જ્યારે ફિલ્મોમાં કામ નહોતા કરી રહ્યા અને અભિનય શીખી રહ્યા હતા ત્યારની એક વાત ખૂબ જ રમુજી છે. બ્રાન્ડોએ એક અભિનય સ્કુલમાં એડમિશન લીધુ હતું અને તેઓ ખંતથી અભિનય શીખી રહ્યા હતા. જોકે, તેમનું અભિનય કૌશલ્ય શાળાનાં શિક્ષકો કરતાં પણ વધુ સબળ હતું અને તેઓ મોટા ભાગનાં શિક્ષકો પ્રત્યે તોછડાઈથી વર્તતા. એક દિવસ અભિનયમાં ક્લાસમાં શિક્ષકે વિદ્યાર્થીઓને એક એસાઈનમેન્ટ આપ્યું. શિક્ષકે વિદ્યાર્થીઓને કહ્યું કે, ધારો કે એક મોટું યુદ્ધ ચાલી રહ્યું છે. દુશ્મન દેશ અણુબોંબ ફેંકે છે અને જ્યાં અણુ બોંબ પડવાનો છે તે જ શહેરમાં તમે રહો છો. પણ તમે એક મરઘું છો. ઉપરથી બોંબ પડી રહ્યો છે અને તમામ લોકોને બોંબ પડી રહેલો દેખાય છે. લોકો ભાગી રહ્યા છે. તો તમે શું કરશો? એ અભિનય કરી દેખાડો.’ આ સાંભળીને અમુક વિદ્યાર્થીઓ હાથથી મરઘાંની જેમ પાંખો ફફડાવીને ક્લાસરૂમ છોડીને ભાગી ગયા, અમુકે પાંખો ફફડાવીને ખૂબ ડરી જવાનો અભિનય કર્યો, અમુક વિદ્યાર્થીઓએ બેન્ચની નીચે ઘૂસીને બચવાનો અભિનય કર્યો. છેલ્લી બેન્ચે બેઠેલા બ્રાન્ડો જેમ બેઠા હતા તેમ જ બેસી રહ્યા. તેમનાં મોં પર કોઈ જ હાવભાવ નહોતો. શિક્ષકે તેમને પૂછ્યું કે, ‘તું અભિનય નહીં કરે? આમ બેસી કેમ રહ્યો છે?’ તો બ્રાન્ડોએ જવાબ આપ્યો કે, ‘હું તો એક મરઘું છું. મને યુદ્ધ અને બોંબ વિશે કઈ રીતે ખબર પડે? હું તો બસ બેસી રહું!’